Document ID: 32004D0374

Komisijas Lēmums
(2004. gada 13. aprīlis),
ar ko pārtrauc tādu želejas minikapsulu laišanu tirgū un ievešanu, kas satur pārtikas piedevas E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 un/vai E 418
(izziņots ar dokumenta numuru C(2004) 1401)
(Dokuments attiecas uz EEZ)
(2004/374/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu [1], kas grozīta ar Regulu (EK) Nr. 1642/2003 [2], un jo īpaši tās 53. panta 1. punktu,
tā kā:
(1) Saskaņā ar Regulas (EK) Nr. 178/2002 53. panta 1. punktu Komisija var pārtraukt tādas pārtikas laišanu tirgū vai izmantošanu, kas varētu radīt nopietnus draudus cilvēku veselībai, ja šos draudus nevar apmierinoši novērst ar attiecīgo dalībvalstu veikto pasākumu palīdzību.
(2) Eiropas Parlamenta un Padomes 1995. gada 20. februāra Direktīva Nr. 95/2/EK par pārtikas piedevām, kas nav krāsvielas vai saldinātāji [3], kurā jaunākie grozījumi izdarīti ar Regulu Nr. 1882/2003 [4], atļauj lietot pārtikas piedevas E 400 algīnskābi, E 401 nātrija alginātu, E 402 kālija alginātu, E 403 amonija alginātu, E 404 kalcija alginātu, E 405 propān-1,2-diola alginātu, E 406 agaru, E 407 karaginānu, E 407a apstrādātas Euchema jūraszāles, E 410 ceratoniju sēklu miltus, E 412 guāra sveķus, E 413 tragakantu, E 414 akācijas sveķus, E 415 ksantāna sveķus, E 417 tara sveķus un/vai E 418 želena sveķus pārtikas produktus pie zināmiem nosacījumiem.
(3) Vairākas dalībvalstis ir veikušas pasākumus, lai uz laiku aizliegtu laist tirgū vai ievest cietas konsistences želejveida konditorijas izstrādājumus, kas ievietoti puscietos minitrauciņos vai minikapsulās, kas domātas apēšanai vienā kumosā, saspiežot minitrauciņu vai minikapsulu un konditorijas izstrādājumam nokļūstot mutē, un kas satur jūras aļģu un/vai zināmu sveķu piedevas un ko turpmāk sauc par želejas minikapsulām. Attiecīgās dalībvalstis ir veikušas šos pasākumus, jo želejas minikapsulas ietver vairākus riska faktorus dēļ konsistences, formas, izmēra un ēšanas veida, un pastāv risks, ka tās iesprūst rīklē un izraisa smakšanu. Komisija ir informēta par šiem pasākumiem.
(4) Komisija ir pārbaudījusi dalībvalstu un Pastāvīgās pārtikas aprites un dzīvnieku veselības komitejas sniegto informāciju.
(5) Pamatojoties uz to dalībvalstu sniegto informāciju, kas pieņēmušas pasākumus valsts līmenī, var secināt, ka jūras aļģu un/vai zināmu sveķu piedevas saturošās želejas minikapsulas apdraud dzīvību. Pat ja galvenais riska cēlonis ir forma, izmērs un ēšanas veids, risks rodas arī no šo piedevu ķīmiskajām un fizikālajām īpašībām, kuru dēļ želejas minikapsulas ietver nopietnu risku cilvēku veselībai.
(6) Šajā gadījumā brīdinājumi uz etiķetēm nav pietiekami, lai aizsargātu cilvēka veselību, īpaši attiecībā uz bērniem.
(7) Ir nepieciešami pasākumi visā Kopienā, lai nodrošinātu pienācīgu cilvēku veselības aizsardzību, jo pastāv atšķirības starp dažu dalībvalstu veiktajiem pasākumiem, savukārt citas dalībvalstis vispār nav veikušas nekādus pasākumus.
(8) Lai aizsargātu cilvēku veselību, ir nepieciešams apturēt želejas minikapsulu, kas satur vienu vai vairākas pārtikas piedevas E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 un/vai E 418, laišanu tirgū un šo piedevu izmantošanu želejas minikapsulās, kā arī šīs piedevas saturošo želejas minikapsulu ievešanu.
(9) Komisija par šo jautājumu sniedz konsultācijas Eiropas Pārtikas nekaitīguma iestādei, jo tas ir svarīgi no veselības aizsardzības viedokļa, un, pamatojoties uz šīs iestādes zinātniski pamatotu atzinumu, Komisija izskata šo lēmumu un pārbauda, vai ir vajadzība piedāvāt Eiropas Parlamentam un Padomei grozīt Direktīvu 95/2/EK.
(10) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Šajā lēmumā želejas minikapsulas nozīmē cietas konsistences želejveida konditorijas izstrādājumu, kas ievietots puscietos minitrauciņos vai minikapsulās, kas domātas apēšanai vienā kumosā, saspiežot minitrauciņu vai minikapsulu, konditorijas izstrādājumam nokļūstot mutē, un kas satur jūras aļģu un/vai zināmu sveķu piedevas.
2. pants
1. Želejas minikapsulu, kas satur E 400 algīnskābi, E 401 nātrija alginātu, E 402 kālija alginātu, E 403 amonija alginātu, E 404 kalcija alginātu, E 405 propān-1,2-diola alginātu, E 406 agaru, E 407 karaginānu, E 407a apstrādātas Euchema jūraszāles, E 410 ceratoniju sēklu miltus, E 412 guāra sveķus, E 413 tragakantu, E 414 akācijas sveķus, E 415 ksantāna sveķus, E 417 tara sveķus un/vai E 418 želena sveķus, laišana tirgū ir apturēta.
2. E 400 algīnskābes, E 401 nātrija algināta, E 402 kālija algināta, E 403 amonija algināta, E 404 kalcija algināta, E 405 propān-1,2-diola algināta, E 406 agara, E 407 karagināna, E 407a apstrādātas Euchema jūraszāles, E 410 ceratoniju sēklu miltu, E 412 guāra sveķu, E 413 tragakanta, E 414 akācijas sveķu, E 415 ksantāna sveķu, E 417 tara sveķu un/vai E 418 želena sveķu lietošana ir apturēta.
3. Želejas minikapsulu, kas satur E 400 algīnskābi, E 401 nātrija alginātu, E 402 kālija alginātu, E 403 amonija alginātu, E 404 kalcija alginātu, E 405 propān-1,2-diola alginātu, E 406 agaru, E 407 karaginānu, E 407a apstrādātas Euchema jūraszāles, E 410 ceratoniju sēklu miltus, E 412 guāra sveķus, E 413 tragakantu, E 414 akācijas sveķus, E 415 ksantāna sveķus, E 417 tara sveķus un/vai E 418 želena sveķus, ievešana ir apturēta.
3. pants
Šis lēmums ir adresēts dalībvalstīm.
Briselē, 2004. gada 13. aprīlī

Labels: 3
17